- అంతలోనే బర్డ్‌ఫ్లూ దెబ్బ
- తక్షణ నష్టం దాదాపు రూ.30 కోట్లు
- రానున్న రోజుల్లో మూడింతలయ్యే ఆస్కారం
- ఆందోళనలో పరిశ్రమ వర్గాలు
- కోలుకోవడం కష్టమేనంటున్న రైతులు
                 నష్టాలలో నడుస్తున్న కోళ్ల పరిశ్రమకు కోలుకోలేని దెబ్బ తగిలింది. దాదాపు రూ.20,000 కోట్ల టర్నోవర్‌ కలిగిన ఇరు రాష్ట్రాలలోని పౌల్ట్రీ పరిశ్రమను బర్డ్‌ఫ్లూ వార్తలు వణికిస్తున్నాయి. ఇప్పటికే కోళ్ల దానా ఖర్చు విపరీతంగా పెరిగి నష్టాలలో ఎదురీదుతున్న పరిశ్రమకు.. తాజాగా బర్డ్‌ఫ్లూ వార్తలూ కోలుకోలేని దెబ్బ తీస్తున్నాయి. తాజాగా తెలంగాణాలోని రంగారెడ్డి జిల్లా హయత్‌నగర్‌ మండలం తొర్రూరు గ్రామంలోని కొన్ని కోళ్ల ఫారాలలో బర్డ్‌ప్లూ వ్యాధి కారక హెచ్‌5 ఎన్‌1 వైరస్‌ నిర్ధరణ అయిన నేపథ్యంలో ఈ ప్రాణాంతక వైరెస్‌ వ్యాప్తి చెందకుండా ప్రభుత్వ కట్టుదిట్టమైన చర్యలు చేపట్టిన సంగతి విదితమే. అయితే తెలంగాణ మొత్తం ఉత్పత్తిలో ఒక్క రంగారెడ్డి జిల్లాలోనే దాదాపు 50% ఉత్పత్తి ఉండడం.. బర్డ్‌ఫ్లూ వార్తలు కూడా ఈ జిలాల్లోనే నిర్ధరణ అవడంతో పరిశ్రలో తీవ్ర ఆందోళన మొదలైంది. ఇక నష్టం కూడా విపరీతంగానే ఉండే అవకాశం ఉందని పరిశ్రమ వర్గాలు అంటున్నాయి.
నెలకు 4 కోట్ల కిలోల వ్యాపారం..
            'తెలంగాణా పౌల్ట్రీ బ్రీడర్స్‌ అసోసియేషన్‌' లెక్కల ప్రకారం తెలంగాణాలో నెలకు 4 కోట్ల కిలోల చికెన్‌, దాదాపు 90 కోట్ల మేర గుడ్ల ఉత్పత్తి జరగుతుండగా ఇందులో దాదాపు 40-50 శాతంవినియోగం స్థానికంగానే ఉంటుండడం విశేషం. మిగతా వాటిని మహారాష్ట్ర, పశ్చిమ బెంగాల్‌, తమిళనాడుతో పాటు ఇతర రాష్ట్రాలకు ఎగుమతి చేస్తున్నారు.
ఇప్పుడు బర్డ్‌ఫ్లూ నేపథ్యంలో స్థానిక వినియోగం తగ్గడంతో పాటు ఎగుమతులపై కూడా ఆ ప్రభావం కనిపించే అవకాశం ఉందని రైతులు అందోళన చెందుతున్నారు. రాష్ట్ర జీడీపీలో ఈ పరిశ్రమ వాటా రూ.10,000 కోట్లకు పై మాటే కావడంతో రాష్ట్ర ఖజానాపై కూడా ఈ భారం తప్పక ఉంటుందని విశ్లేషకులు చెబుతున్నారు.
తక్షణ నష్టం దాదాపు రూ.30 కోట్ల పైమాటే..
              బర్డ్‌ఫ్లూ నివారణ చర్యల్లో భాగంగా రంగారెడ్డి జిల్లా తొర్రూరు సమీపంలోని కొళ్ల ఫారాల్లో సుమారు 3 లక్షలకు పైగా కోళ్లను భూమిలో పూడ్చిపెట్టారు. ఈ కారణంగా పరిశ్రమకు తక్షణం దాదాపు రూ.30 కోట్ల మేర నష్టం వాటిల్లనుందని తెలంగాణా పౌల్ట్రీ పరిశ్రమ వర్గాలు తెలిపాయి. ఇందులో దాదాపు 18 కోట్లను ప్రభుత్వం నష్టపరిహారంగా ఇవ్వనున్నప్పటికీ.. ఈ నష్టం ఇంతటితో ఆగదని రానున్న రోజుల్లో మూడింతలుకు పైగా విస్తరించి పరిశ్రమ మనుగడకే గొడ్డలి పెట్టుగా మారునుందని పరిశ్రమ వర్గాలు ఆందోళన వ్యక్తం చేస్తున్నాయి.
ఆందోళన చిన్న రైతులు...
             రానున్న రోజుల్లో బర్డ్‌ఫ్లూ భయాలు దేశ వ్యాప్తంగా విస్తరించి వినియోగం బాగా క్షీణిస్తుందని ఫలితంగా ధరలు బాగా తగ్గిపోతాయని పౌల్ట్రీ రైతన్నలు ఆందోళ వ్యక్తం చేస్తున్నారు. దీంతో పరిశ్రమ రానున్న రోజుల్లో మరింత గడ్డు పరిస్థితిని ఎదుర్కోక తప్పదని కొందరు రైతులు ఆవేదన వ్యక్తం చేస్తున్నారు. ఇప్పటికే లక్షల్లో అప్పులు తెచ్చి తాము పరిశ్రమలు నెలకొల్పామని.. ఇప్పుడు వాటిని ఎలా తిరిగి చెల్లించాలో తెలియడం లేదని కొందరు చిన్న రైతులు కన్నీరు పెడుతున్నారు.
              గత రెండేళ్ల నుంచి కోళ్ల దానా ఖర్చు 50 శాతం మేర పెరిగినా భవిష్యత్తులో మంచిరోజులు వస్తాయన్న నమ్మకంతో పరిశ్రమను నడుపుతూ వచ్చామని అయితే తాజా బర్డ్‌ఫ్లూ వార్తలతో ఇక తాము కోలుకోవడం కష్టమేనని రాజధాని శివారు ప్రాంత రైతులు కన్నీరుమున్నీరు అవుతున్నారు. ప్రభుత్వం తమను ఆదుకోవాలని వీలైనంత త్వరగా నష్టనివారణ చర్యలు చేపట్టి భారత్‌ వంటి దేశాలలో బర్డ్‌ఫ్లూ పెద్దగా ప్రమాదమేమీ కాదన్న విషయాన్ని ఎక్కువగా ప్రచారం చేయాలని వారు కోరుతున్నారు. 2006లో ఇలాంటి సందర్భం వచ్చిన నేపథ్యంలో అప్పటి ముఖ్యమంత్రి వైఎస్‌ రాజశేఖర్‌ రెడ్డి స్వయంగా చికెన్‌ తని మరి ప్రజల్లో అపోహలను దూరం చేసిన సంగతిని వారు ఈసందర్బంగా గుర్తు చేస్తున్నారు.
-నవతెలంగాణ, వాణిజ్య విభాగం
బర్డ్‌ఫ్లూ కొన్ని నిజాలు..
- భారతీయులు చికెన్‌ను బాగా ఉడకబెట్టి మరీ తింటారు కాబట్టి భయం లేదు. 70డిగ్రీల వద్ద బర్డ్‌ఫ్లూ కారక వైరెస్‌ పూర్తిగా నాశనం అవుతుంది.
- బర్డ్‌ఫ్లూ వైరెస్‌ పక్షుల నుంచి పక్షులకు, జంతువులకు వేగంగా విస్తరిస్తుంది. మనుషులకు ఇది విస్తరించే శాతం వాటితో పోలిస్తే చాలా తక్కువ.
- 2003 నుంచి ఇప్పటి వరకు ఈ వైరెస్‌ కారణంగా ప్రపంచ వ్యాప్తంగా దాదాపు 400 మంది మాత్రమే మరణించారు.
-2006 నుంచి బర్డ్‌ఫ్లూ భయంతో భారత్‌లో ఇప్పటి వరకు సుమారు 68 లక్షల కోళ్లను వివిధ రూపాలలో చంపేశారు.
- భారత్‌లో దీనివల్ల ఇప్పటి వరకు ఎవరూ మరణించినట్లు అధికారిక లెక్కలు లేవు దీనికి కారణం ఇక్కడ బాగా ఉడికించిన చికెన్‌ను తినే అలవాటు ఉండడమే.
- బర్డ్‌ఫ్లూ హాంకాంగ్‌లో మీదుగా ఆసియాలోని ఇతర దేశాలకు ఐరోపా దేశాలకు ఆతరువాత ఆఫ్రికా దేశాలకు విస్తరించింది.
- కోడిగుడ్లను కూడా బాగా ఉడికించి తినడం వల్ల ప్రమాదం పెద్దగా ఉండదన్నది వైద్య నిపుణుల మాట.
మీ స్నేహితులకు రికమెండ్ చెయ్యండి